title: Vykonávacie nariadenie Komisie (EÚ) 2019/1661 z 24. septembra 2019 o zatriedení určitého tovaru do kombinovanej nomenklatúry

text:
                  1.10.2019

                  SK

                  Úradný vestník Európskej únie

                  L 251/1

         VYKONÁVACIE NARIADENIE KOMISIE (EÚ) 2019/1661
         z 24. septembra 2019
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. septembra 2019

                  Za Komisiu

                  v mene predsedu

               Stephen QUEST

                  generálny riadite

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

               PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Svetložltý, kvapalný výrobok zložený z 93 % etylesterov mastných kyselín a 7 % oligomérov a parciálnych glyceridov.
                        Výrobok je vyrobený z rybích olejov z druhov rýb, ako sú sardela, sardinka a makrela. Výrobný proces zahŕňa rafináciu, hydrolýzu, etylesterifikáciu a frakcionáciu. Počas hydrolýzy a etylesterifikácie sa triglyceridy transformujú na etylestery mastných kyselín.
                        Výrobok je určený na ďalšie spracovanie v potravinárskom, krmivárskom a farmaceutickom priemysle. Je zabalený a prepravovaný v ochrannej atmosfére v oceľových sudoch s kapacitou 190 kg.

                        2106 90 92

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 b) k 38. kapitole a znením číselných znakov KN 2106, 2106 90  a 2106 90 92 .
                        Zatriedenie do položky 1516 je vylúčené, keďže výrobok pozostáva hlavne z etylesterov získaných esterifikáciou mastných kyselín s etanolom, a nie s glycerolom. Stupeň spracovania, ktorým výrobok prešiel, preto prekračuje povolený stupeň spracovania podľa položky 1516, keďže do tejto položky sú zahrnuté len reesterifikované triglyceridy [pozri aj vysvetlivky k harmonizovanému systému k položke 1516, časť (B), bod 2].
                        Etylestery mastných kyselín okrem toho nie sú živočíšne alebo rastlinné tuky a oleje [pozri aj vysvetlivky k harmonizovanému systému k 15. kapitole, Všeobecne, časť (A), druhý odsek].
                        Zatriedenie výrobku do 38. kapitoly je vylúčené, keďže výrobok má výživovú hodnotu a používa sa na prípravu potravín pre ľudí [pozri poznámku 1 b) k 38. kapitole].
                        Výrobok sa preto má zatriediť pod číselný znak KN 2106 90 92  ako ostatný potravinový prípravok (pozri aj stanovisko k zatriedeniu do harmonizovaného systému č. 2106.90/37).


title: Vykonávacie nariadenie Komisie (EÚ) 2018/1508 z 10. októbra 2018, ktorým sa stanovuje koeficient zníženia hodnoty, ktorý sa má uplatňovať pri nákupe sušeného odstredeného mlieka v rámci verejnej intervencie v účtovnom období 2019

text:
                  11.10.2018

                  SK

                  Úradný vestník Európskej únie

                  L 255/12

         VYKONÁVACIE NARIADENIE KOMISIE (EÚ) 2018/1508
         z 10. októbra 2018,
         ktorým sa stanovuje koeficient zníženia hodnoty, ktorý sa má uplatňovať pri nákupe sušeného odstredeného mlieka v rámci verejnej intervencie v účtovnom období 2019
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 20 ods. 4,
         po porade s Výborom pre poľnohospodárske fondy,
         keďže:

                     (1)

                     V článku 3 ods. 1 písm. e) delegovaného nariadenia Komisie (EÚ) č. 906/2014 (2) sa stanovuje financovanie zníženia hodnoty poľnohospodárskych výrobkov skladovaných v rámci verejnej intervencie.

                     (2)

                     V bodoch 1, 2 a 3 prílohy V k delegovanému nariadeniu (EÚ) č. 906/2014 sa stanovuje metóda výpočtu percenta zníženia, ktoré sa uplatňuje vo forme koeficientu. Percento zníženia hodnoty v čase nákupu poľnohospodárskych produktov nesmie prekročiť rozdiel medzi nákupnou cenou a odhadovanou odbytovou cenou pre každý z týchto produktov. Uvedené percento sa pre každý produkt stanoví pred začiatkom účtovného obdobia. Komisia takisto môže obmedziť zníženie hodnoty v čase nákupu na časť tohto percenta zníženia hodnoty, pričom táto časť nemôže byť nižšia ako 70 % celkového zníženia hodnoty.

                     (3)

                     Pre sušené odstredené mlieko by sa preto mal stanoviť koeficient, ktorý členské štáty uplatnia na hodnotu mesačného nákupu v účtovnom období 2019.

                     (4)

                     V záujme riadneho hospodárenia s výdavkami financovanými Európskym poľnohospodárskym záručným fondom by mala Komisia byť informovaná o výdavkoch vyplývajúcich z uplatnenia koeficientov zníženia hodnoty,

               PRIJALA TOTO NARIADENIE:

            Článok 1
            Pokiaľ ide o sušené odstredené mlieko, ktoré bolo nakúpené v rámci verejnej intervencie a ktoré členské štáty skladujú alebo preberú počas obdobia od 1. októbra 2018 do 30. septembra 2019, členské štáty použijú na hodnotu mesačne nakúpeného sušeného odstredeného mlieka koeficient zníženia hodnoty 0,21.

            Článok 2
            Členské štáty oznámia Komisii sumy výdavkov vyplývajúce z uplatnenia koeficientov zníženia hodnoty stanovených v článku 1 tohto nariadenia a to formou výkazov o výdavkoch zostavených v súlade s vykonávacím nariadením Komisie (EÚ) č. 908/2014 (3).

            Článok 3
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. októbra 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. októbra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 549.

            (2)  Delegované nariadenie Komisie (EÚ) č. 906/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o výdavky na verejnú intervenciu (Ú. v. EÚ L 255, 28.8.2014, s. 1).

            (3)  Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59).